Chabane het in ongeluk met vragmotor gesterfMinister Collins Chabane Foto: Departement van kommunikasie (GovernmentZA Flickr) Besonderhede van die ongeluk waartydens Collins Chabane, minister van staatsdiens en administrasie, en twee van sy lyfwagte gesterf het, is bekend gemaak. “Minister Chabane en die twee lyfwagte is op slag dood toe ŉ vragmotor glo reg voor hul motor ŉ u-draai op die N1 in Polokwane gemaak het,” het Zizi Kodwa, woordvoerder van die ANC, aan Eyewitness News gesê. Die ongeluk het omstreeks 01:00 Sondagoggend plaasgevind. Kodwa het Chabane beskryf as een van die “mees toegewyde kaders” van die ANC se strugglebeweging. “Hy het die beginsel verstaan dat ons die mense moet dien, en nie onsself nie.” President Jacob Zuma het gesê die minister se ontydige afsterwe is ŉ groot verlies vir sy kabinet en die land in sy geheel. “Ons is diep geskok en hartseer oor hierdie ontydige afsterwe van ŉ uitnemende kader van ons vryheidstruggle en ŉ bekwame, gerespekteerde lid van die kabinet op wie mens kon staatmaak,” het Zuma gesê.